CELEX: 32021R1929
Language: lt
Date: 2021-11-08 00:00:00
Title: Komisijos reglamentas (ES) 2021/1929 2021 m. lapkričio 8 d. kuriuo dėl tam tikrų organinių trąšų ir dirvožemio gerinimo medžiagų, kurių sudėtyje yra 2 kategorijos medžiagų, eksporto sąlygų iš dalies keičiamas Reglamentas (ES) Nr. 142/2011 (Tekstas svarbus EEE)

2021 11 9   
               
               
                  LT
               
               
                  Europos Sąjungos oficialusis leidinys
               
               
                  L 394/4
               
            
         KOMISIJOS REGLAMENTAS (ES) 2021/1929
         2021 m. lapkričio 8 d.
         kuriuo dėl tam tikrų organinių trąšų ir dirvožemio gerinimo medžiagų, kurių sudėtyje yra 2 kategorijos medžiagų, eksporto sąlygų iš dalies keičiamas Reglamentas (ES) Nr. 142/2011
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2009 m. spalio 21 d. Europos Parlamento ir Tarybos reglamentą (EB) Nr. 1069/2009, kuriuo nustatomos žmonėms vartoti neskirtų šalutinių gyvūninių produktų ir jų gaminių sveikumo taisyklės ir panaikinamas Reglamentas (EB) Nr. 1774/2002 (1), ypač į jo 32 straipsnio 3 dalies a punktą ir 43 straipsnio 3 dalies antrą pastraipą,
         kadangi:
         
                     (1)
                  
                  
                     Komisijos reglamentu (ES) Nr. 142/2011 (2) nustatytos visuomenės ir gyvūnų sveikatos taisyklės, taikomos pateikiant rinkai ir eksportuojant šalutinių gyvūninių produktų gaminius, įskaitant organines trąšas ir dirvožemio gerinimo medžiagas;
                  
               
                     (2)
                  
                  
                     Reglamento (ES) Nr. 142/2011 XIV priedo V skyriuje nustatytos, be kita ko, perdirbto mėšlo eksporto taisyklės. Perdirbtas mėšlas gali būti naudojamas kaip sudedamoji dalis siekiant, kad vėliau organinės trąšos ir dirvožemio gerinimo medžiagos, kurių sudėtyje yra iš 2 kategorijos medžiagų gautų mėsos ir kaulų miltų, nebūtų naudojamos pašarams. Kad būtų galima eksportuoti perdirbtą mėšlą, kurio kaip maišymo komponento yra iš 2 kategorijos medžiagų gautuose mėsos ir kaulų miltuose, perdirbto mėšlo eksporto taisyklės turėtų būti iš dalies pakeistos;
                  
               
                     (3)
                  
                  
                     tam tikras organines trąšas ir dirvožemio gerinimo medžiagas, kurių sudėtyje yra iš 2 kategorijos medžiagų gautų mėsos ir kaulų miltų, turėtų būti leidžiama eksportuoti be Reglamento (ES) Nr. 1069/2009 48 straipsnio 4 dalyje nurodyto nukreipimo, jei tokios organinės trąšos ir dirvožemio gerinimo medžiagos dėl jų sudėties ar pakuotės negali būti naudojamos pašarams. Organinės trąšos ir dirvožemio gerinimo medžiagos turėtų būti maišomos su perdirbtu mėšlu ar kitomis nurodytomis sudedamosiomis dalimis, kad vėliau jos nebūtų naudojamos pašarams. Organinių trąšų ir dirvožemio gerinimo medžiagų, kurių sudėtyje yra iš 2 kategorijos medžiagų gautų mėsos ir kaulų miltų, eksporto taisyklės turi būti nustatytos Reglamento (ES) Nr. 142/2011 XIV priedo V skyriuje;
                  
               
                     (4)
                  
                  
                     Sąjungos rinkai pateikiamų organinių trąšų ir dirvožemio gerinimo medžiagų ženklinimo reikalavimai nustatyti Reglamento (ES) Nr. 142/2011 VIII priede. Eksportuojant į trečiąsias šalis, turėtų būti ženklinama viena iš oficialių paskirties trečiosios šalies kalbų;
                  
               
                     (5)
                  
                  
                     todėl Reglamento (ES) Nr. 142/2011 XIV priedas turėtų būti atitinkamai iš dalies pakeistas;
                  
               
                     (6)
                  
                  
                     šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Reglamento (ES) Nr. 142/2011 XIV priedo V skyrius iš dalies keičiamas pagal šio reglamento priedą.
         
         
            2 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. lapkričio 8 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 300, 2009 11 14, p. 1.
         
            (2)  2011 m. vasario 25 d. Komisijos reglamentas (ES) Nr. 142/2011, kuriuo įgyvendinami Europos Parlamento ir Tarybos reglamentas (EB) Nr. 1069/2009, kuriuo nustatomos žmonėms vartoti neskirtų šalutinių gyvūninių produktų ir jų gaminių sveikumo taisyklės, ir Tarybos direktyva 97/78/EB dėl tam tikrų mėginių ir priemonių, kuriems netaikomi veterinariniai tikrinimai pasienyje pagal tą direktyvą (OL L 54, 2011 2 26, p. 1).
      
      
         
            PRIEDAS
            Reglamento (ES) Nr. 142/2011 XIV priedo V skyriaus lentelė iš dalies keičiama taip:
            
                        a)
                     
                     
                        1 eilutė pakeičiama taip:
                        
                                    „1
                                 
                                 
                                    Perdirbtas mėšlas;
                                    organinės trąšos, dėl biodujų transformacijos susidarančios komposto ar irimo atliekos, kurių sudėtyje nėra jokių kitų šalutinių gyvūninių produktų ar jų gaminių, išskyrus perdirbtą mėšlą;
                                    perdirbti gyvūniniai baltymai, kurių sudėtyje kaip maišymo komponento yra perdirbto mėšlo, arba iš 2 kategorijos medžiagų gauti mėsos ir kaulų miltai, kurių sudėtyje kaip maišymo komponento yra perdirbto mėšlo
                                 
                                 
                                    Šie šalutinių gyvūninių produktų gaminiai turi atitikti bent XI priedo I skyriaus 2 skirsnio a, b, d ir e punktuose nustatytas sąlygas:
                                    
                                                —
                                             
                                             
                                                perdirbtas mėšlas,
                                             
                                          
                                                —
                                             
                                             
                                                organinės trąšos, dėl biodujų transformacijos susidarančios komposto ar irimo atliekos, kurių sudėtyje nėra jokių kitų šalutinių gyvūninių produktų ar jų gaminių, išskyrus perdirbtą mėšlą,
                                             
                                          
                                                —
                                             
                                             
                                                perdirbtas mėšlas kaip maišymo komponentas perdirbtuose gyvūniniuose baltymuose arba iš 2 kategorijos medžiagų gautuose mėsos ir kaulų miltuose.“
                                             
                                          
                              
                  
                        b)
                     
                     
                        lentelė papildoma 4 eilute:
                        
                                    „4
                                 
                                 
                                    Organinės trąšos ir dirvožemio gerinimo medžiagos, kurių sudėtyje yra iš 2 kategorijos medžiagų gautų mėsos ir kaulų miltų
                                 
                                 
                                    Organinės trąšos ir dirvožemio gerinimo medžiagos, kurių sudėtyje yra iš 2 kategorijos medžiagų gautų mėsos ir kaulų miltų, nurodytos XI priedo II skyriaus 1 skirsnio 1, 2, 3 ir 5 punktuose, kurios atitinka to priedo reikalavimus, supakuotos į paruoštas parduoti pakuotes, kurių svoris ne didesnis kaip 50 kg, skirtas naudoti galutiniam vartotojui, kurių sudėtyje yra:
                                    
                                                a)
                                             
                                             
                                                ne daugiau kaip 90 % tūrio iš 2 kategorijos medžiagų gautų mėsos ir kaulų miltų;
                                             
                                          
                                                b)
                                             
                                             
                                                ne mažiau kaip 10 % tūrio perdirbto mėšlo, perdirbto šlapimo, kalkių, mineralinių trąšų ar kitų maišymo komponentų, nurodytų XI priedo II skyriaus 1 skirsnio 3 punkto b papunktyje.“